
Gan ganolbwyntio ar un neu fwy o feysydd craidd (e.e. trosglwyddo iaith, iaith a hunaniaeth, iaith a diwylliant, iaith ac economi, statws cyfreithiol), dadansoddwch rai o’r datblygiadau a’r nodweddion polisi cyhoeddus ym maes polisi a chynllunio iaith, gan gyfeirio at gyd-destun mwy nag un gymuned ieithyddol, a defnyddio cysyniadau a therminolegau perthnasol i'r maes. Dylech ddefnyddio ffynonellau data demograffeg iaith perthnasol ynghyd â thrafod iaith fel agwedd ar ymddygiad cymdeithasol, a’r hyn a olyga hynny i unigolion ac i berthynas grwpiau iaith â’i gilydd. 


Nifer y geiriau ar gyfer yr aseiniad hwn yw 5,566 o eiriau.


	





Cyflwyniad 
Bwriadaf gymryd golwg manwl ar bolisi addysg mewn iaith leiafrifol yng nghyd-destun Cymru a Gwlad y Basg. Byddaf yn edrych ar y fframweithiau a chyd-destun deddfwriaethol, y datblygiadau polisi sydd wedi arwain at sefydlu system addysg mewn iaith leiafrifol yn y ddau gyd-destun yma a, lle’n bosib, ystyried effaith y datblygiadau yma ar y nifer o siaradwyr. 
Byddaf yn edrych ar ddata sy’n dangos y nifer o siaradwyr yn y ddau gyd-destun, er rhaid nodi bod yr Arolwg Socio-ieithyddol yng Ngwlad y Basg yn cyfweld â thrigolion dros 15 oed yn unig ac felly nad oes modd ei gymharu’n union â data Cyfrifiad. Byddaf hefyd yn ystyried data sydd yn berthnasol i ysgolion, o ffynhonellau fel PLASC a Eustat. 
Byddaf yn trafod tueddiadau dewis rhieni mewn addysg yn y ddwy iaith a sut mae’r cyd-destun polisi wedi effeithio hynny – neu’n wir, wedi’i effeithio gan hynny. Byddaf yn edrych ar y ffordd mae Llywodraeth Cymru a Llywodraeth Gwlad y Basg (BAC yn benodol) wedi llunio polisïau addysgol er mwyn cynyddu’r nifer o siaradwyr yn ogystal a’u defnydd iaith hwy a, lle mae data’n bodoli, i ba raddau y maent yn llwyddo.
Byddaf yn amlygu cymhariaethau rhwng y ddau system, ond yn ceisio gosod y rhain o fewn darlun gwleidyddol ehangach.
Y meysydd craidd yr wyf wedi penderfynu astudio yma yw addysg a defnydd iaith disgyblion. Yr wyf wedi penderfynu cyfyngu fy sylw at y pynciau yma gan mai addysg yw maes fy ngwaith bob dydd. Rwyf wedi gweithio yn y sector addysg ers graddio, fel athrawes a bellach gyda Chyngor Sir Powys. Mae’r maes yn un sydd o ddiddordeb i mi ac, wrth gwrs, yn elfen bwysig wrth ystyried tyfu niferoedd siaradwyr – a defnyddwyr – unrhyw iaith leiafrifol.
Edrychaf yn bennaf ar y cyfnod addysg arferol yma yng Nghymru (3-16) sydd yn cyfateb yn agos ag oed addysg BAC (addysg statudol o 6 i 16, ond addysg am ddim o 3 oed), ond byddaf hefyd yn ystyried defnydd iaith y tu allan i’r system addysg statudol lle’n berthnasol. 
Datblygiad Polisi Addysg yng Nghymru 
Rhwng effaith negyddol y Llyfrau Gleision ar agwedd y boblogaeth at y Gymraeg, a’r twf sydyn mewn darpariaeth cyfrwng Saesneg (mi ddaeth addysg yn orfodol rhwng 5-10 oed yn 1880), nifer isel o ysgolion Cymru oedd yn darparu addysg yn y Gymraeg ar droad y ganrif ddiwethaf. Yn 1927, daeth argymhelliad i adfer y Gymraeg fel iaith yr ystafell ddosbarth yn yr ardaloedd hynny ble roedd y Gymraeg yn iaith naturiol i’r disgyblion.[footnoteRef:1] [1:  Board of Education (1927). Welsh in Education and Life. London. t173. Ar gael yn: https://www.casgliadywerin.cymru/items/30482 (Cyrchwyd 18/1/24)] 

Yng Nghyfrifiad 1921, roedd gostyngiad o dros 48,000 yn y nifer o bobl yn adrodd eu bod yn medru’r Gymraeg. Creuwyd Urdd Gobaith Cymru yn 1922 gyda’r bwriad o “[g]reu mudiad i amddiffyn y Gymraeg mewn byd lle roedd yr iaith Saesneg yn dominyddu pob agwedd o fywyd plant Cymru tu allan i’r cartref a’r capel”[footnoteRef:2] a’r Blaid Genedlaethol (Plaid Cymru) yn 1925 – roedd y 20au cynnar yn adeg o weithredu ar lefel cenedlaethol er mwyn diogelu iaith a diwilliant Cymraeg a Chymreig. Mae’r shifft a welwyd mewn agwedd tuag at ddefnydd y Gymraeg mewn addysg yn rhan o’r zeitgeist yma, ac yn newid arwyddocaol ar gyfer dyfodol yr iaith.  [2:  Urdd Gobaith Cymru (2024). Ein Hanes. Ar gael yn: https://www.urdd.cymru/cy/amdanom-ni/ein-hanes/] 

Yn ôl Colin Baker, “[…], the possibility of of a reaction to language trends is one major explanation of the development of bilingual education. In this sense, bilingual education has become a main engineer of attempted language reversal.”[footnoteRef:3] [3:  BAKER, C. (1993) ‘Bilingual Education in Wales’, yn Baetens Beardsmore, H. (gol.) European Models of Bilingual Education. Multilingual Matters 92. Clevedon. p8] 

Yn wir, fe welwyd newidiadau graddol yn dilyn yr Education Act 1944, a roddodd hawl i addysg uwchradd i bob plentyn, gan bwysleisio hefyd dymuniadau rhieni o ran natur addysg eu plant.[footnoteRef:4] Arweinodd hyn at agor Ysgol Gymraeg Aberystwyth yn 1939 ac Ysgol Dewi Sant, Llanelli, yn 1947, gydag Ysgol Glan Clwyd, yr ysgol uwchradd benodedig Gymraeg gyntaf yn agor yn 1956. Ond nid oedd cyfradd y newid yn gyflym; yn yr un erthygl, disgrifia Baker y newid agwedd at y Gymraeg ym myd addysg fel “the gentle revolution”.  [4:  Williams, I.W. (2003) ‘Y Gymraeg mewn addysg: Ddoe a Heddiw’ yn Roberts, G. a Williams, C. (gol.) Addysg Gymraeg, Addysg Gymreig. Argraffwyr Cambria. t9] 

Yn ystod ail rhan yr 20fed ganrif gwelwn cyfradd y newid yn dechrau cynyddu. Isod fe welwch dabl[footnoteRef:5] a gyflwnwyd gan Baker i ddangos y nifer o ysgolion cynradd ac uwchradd benodedig Gymraeg rhwng 1950 a 1990. [5:  Ibid, p9] 

Description automatically generated with medium confidence][footnoteRef:6] [6:  Baker, C. (1993). ‘Bilingual education in Wales’. yn Baetens-Beardsmore (gol.), European models of bilingual education. Multilingual Matters Clevedon. t9.] 

Mae’r cynnydd yn sylweddol mewn cyfnod o 40 mlynedd. Bwysig yw nodi hefyd bod y tabl yn dangos ysgolion Cymraeg benodedig; nid yw’n cynnwys ysgolion cynradd ble er mai iaith naturiol yr ysgol yw’r Gymraeg, nad oeddynt o reidrwydd yn ysgolion penodedig Cymraeg. 
Roedd yr egwyddor o gynnig addysg Gymraeg mewn ardaloedd a ystyrir yn ‘Gymreig’ wedi gwreiddio, ond o 1952, roedd y Cyngor Canol ar Addysg (Cymru) hefyd yn argymell sefydlu ysgolion Cymraeg mewn ardaloedd lle’r brif iaith oedd y Saesneg. Nid oedd yr addysg yma wedi’i chyfyngu at y rhai oedd yn medru’r iaith eisioes: “Yn fuan iawn yr oedd Cymry di-Gymraeg yn anfon eu plant i ysgolion Cymraeg i gael eu haddysg drwy gyfrwng y Gymraeg.”[footnoteRef:7] [7:  Williams, I.W. (2003) ‘Y Gymraeg mewn addysg: Ddoe a Heddiw’ yn Roberts, G. a Williams, C. (gol.) Addysg Gymraeg, Addysg Gymreig. Argraffwyr Cambria. t10] 

Yn sgîl y nifer yma o ddisgyblion yn cyrraedd ysgolion Cymraeg heb fod yn medru ar yr iaith, ffurfiwyd Mudiad Ysgolion Meithrin er mwyn cyflwyno’r iaith i ddisgyblion mor gynnar â phosib.
Yr Education Reform Act 1988 roddodd statws ‘pwnc craidd’ i’r Gymraeg mewn ysgolion cyfrwng Cymraeg, a statws ‘pwnc sylfaen’ yng ngweddill ysgolion Cymru. Yn 1990, daeth astudio’r Gymraeg yn orfodol i bob disgybl yng Nghymru hyd at 14 oed, ac at 16 oed yn 1999. 
Y tu hwnt i’r sector addysg, roedd datblygiad mewn hawliau i ddefnyddio’r Gymraeg wedi dod drwy’r Welsh Language Act 1967, a chwyldro’r 60au wedi gweld sefydlu Cymdeithas yr Iaith a datblygiad mudiad protest dros hawliau ieithyddol yng Nghymru. Yn y cyd-destun yma, roedd y galw am addysg Gymraeg ar gynnydd, ac nid yn unig ymysg y Cymry Cymraeg: yn 1970, roedd rhyw 5000 o ddisgyblion mewn addysg gynradd Gymraeg[footnoteRef:8] ac erbyn 1995, roedd dros 50,000.[footnoteRef:9] Ar yr un pryd, roedd niferoedd y siaradwyr Cymraeg yn parhau i ddisgyn o un Cyfrifiad i’r nesaf (18.7% o’r boblogaeth oedd yn medru’r Gymraeg yn ôl Cyfrifiad 1991, er i Arolwg Cymdeithasol y Gymraeg yn 1992 awgrymu bod y ffigwr yn agosach at 21%.[footnoteRef:10]) [8:  Jones, G.E. & Roderick, G.W. (2003). "Comprehensive change, 1965—1979". History of Education in Wales. University of Wales Press. t187]  [9:  BBC News (1999) Primary Schools. Archifwyd o’r gwreiddiol Awst 2006. Ar gael yn: https://web.archive.org/web/20220806223255/http:/news.bbc.co.uk/2/hi/uk_news/education/383002.stm (Cyrchwyd 18.01.24)]  [10:  JONES, H (1993) A survey of the Welsh Language: the 1992 Welsh Social Survey. Swyddfa Cymru. Ar gael yn: https://statiaith.com/gwefan/pdfs/arolwgcymdeithasolcymru1992/Erthygl%20Stats%20News.PDF  (Cyrchwyd 18.01.24)] 

Yn 1993 ffurfiwyd Bwrdd yr Iaith, ac wedyn yn 1998 fe ddatganolwyd nifer o bwerau, yn cynnwys dros addysg, i Gymru gyda Deddf Llywodraeth Cymru. Diffiniwyd ysgolion cyfrwng Cymraeg yn yr Education Act 2002:[footnoteRef:11] [11:  Education Act 2002, Section 105(7). Ar gael yn https://www.legislation.gov.uk/ukpga/2002/32/data.pdf (Cyrchwyd 18.01.24)] 

“…. a school is Welsh-speaking if more than one half of the following subjects are taught (wholly or partly) in Welsh - (a) religious education, and (b) the subjects other than English and Welsh which are foundation subjects in relation to pupils at the school.”
Roedd y diffiniad yma’n rhy syml o lawer i ddisgrifio realiti’r maes ar y pryd. Fe nododd Colin Baker bron i ddegawd ynghynt “The kaleidoscopic variety of bilingual educational practice in Wales makes the production of a simple typology inherently dangerous.”[footnoteRef:12] [12:  Baker, C. (1993). ‘Bilingual education in Wales’. Yn H. Baetens-Beardsmore (Gol.), European models of bilingual education Clevedon: Multilingual Matters, t 15] 

Fe nododd cynllun Iaith Pawb yn 2003 bod: “diffinio darpariaeth Addysg Gymraeg mewn ysgolion yn flaenoriaeth i Lywodraeth Cynulliad Cymru”.[footnoteRef:13] Yn 2007, fe ddaeth arweiniad pellach, gyda’r ddogfen “Diffinio ysgolion yn ôl y ddarpariaeth cyfrwng Cymraeg”. Yma, fe osodwyd ysgolion cynradd i 5 categori ac ysgolion uwchradd i 4 categori (gyda 4 is-gategori i gategori 2).[footnoteRef:14] Roedd y categoriau yma’n galluogi gwahaniaethu clir yn ôl darpariaeth yr ysgol, ac felly’n galluogi awdurdodau addysg i weld (ac ariannu) sefydliadau yn ôl faint o bynciau cyfrwng Cymraeg roeddynt yn cynnig. Mewn egwyddor, byddai hefyd yn helpu rheini i wybod beth yn union i ddisgwyl wrth ddewis sefydliad addysg cyfrwng Cymraeg i’w plant.  [13:  Llywodraeth Cynulliad Cymru (2003) Iaith Pawb. Caerdydd. Ar gael yn: https://www.bridgend.gov.uk/media/7435/iaith-pawbe-a-national-action-plan-for-a-bilingual-wales-2003.pdf (Cyrchwyd 18.01.24)]  [14:  Llywodraeth Cynulliad Cymru, Yr Adran Plant, Addysg, Dysgu Gydol Oes a Sgiliau (2007): Diffinio Ysgolion yn ol y ddarpariaeth cyfrwng Cymraeg. Ar gael yn: https://www.llyw.cymru/sites/default/files/publications/2018-02/diffinio-ysgolion-yn-%C3%B4l-y-ddarpariaeth-cyfrwng-cymraeg.pdf  (Cyrchwyd 18.01.24)] 

[image: ]Wedi’u gosod i gategorīau ai peidio, roedd yn edrych yn debyg bod yr ysgolion Cymraeg yma’n cael effaith: 
Y ganran yn siarad Cymraeg yn ôl oed ynf Nghyfrifiadau 1981, 1991, 2001 a 2011.[footnoteRef:15] [15:  Jones, H.M. Statiaith. Tabl: Y ganran yn siarad Cymraeg yn ôl oed ynf Nghyfrifiadau 1981, 1991, 2001 a 2011. Ar gael yn: https://statiaith.com/blog/cyfrifiad-2011/siartiau-am-y-gymraeg-o-gyfrifiad-2011/cymharu-cyfrifiad-2011-a-chyfrifiadau-blaenorol/ ] 









Gwelwn o’r tabl bod 45% o’r boblogaeth 12 oed yn 2001 yn medru’r Gymraeg, o gymharu ag 20% o’r boblogaeth 12 oed yn 1988. Mae lleihad yn y ffigwr ar gyfer 2011, a’r wybodaeth o gyfrifiad 2021 - tua 35% o’r boblogaeth 12 oed sy’n medru’r Gymraeg[footnoteRef:16] - yn awgrymu efallai bod y newidiadau i addysg Cymraeg Ail Iaith yn dilyn Deddf Addysg 1988 wedi cael effaith ar y nifer o rieni oedd yn credu bod eu plant yn medru’r iaith, oherwydd eu bod yn astudio’r Gymraeg hyd at 16 oed. Rhaid cofio mai rhieni sy’n ymateb i’r Cyfrifiad ar ran eu plant, sydd efallai’n esbonio’n rhannol y cwymp yn y nifer sy’n adrodd sgiliau iaith Gymraeg wedi 16 oed. [16:  Llywodraeth Cymru (2023). Welsh language by population characteristics (Census 2021). Ar gael yn:  https://www.gov.wales/welsh-language-population-characteristics-census-2021-html#124325 ] 

Erbyn y mileniwm, roedd 27% o holl ysgolion cynradd Cymru yn defnyddio’r Gymraeg fel y prif gyfrwng dysgu ar gyfer mwyafrif eu disgyblion, gyda thua 21% o ddisgyblion Cymru yn derbyn addysg drwy gyfrwng y Gymraeg.[footnoteRef:17] Roedd natur y disgyblion yma hefyd wedi newid yn gyfangwbl: yn ôl adroddiad y Cynulliad ‘Welsh in Schools’, erbyn 2007 dim ond 7.6% o ddisgyblion mewn ysgolion cyfrwng Cymraeg oedd yn dod o gartrefi lle siaredir Cymraeg.[footnoteRef:18] [17:  Williams, I.W.; ‘Y Gymraeg mewn addysg: Ddoe a Heddiw’, yn Roberts, G. a Williams, C. (gol.) Addysg Gymraeg, Addysg Gymreig. Argraffwyr Cambria, 2003, t10]  [18:  Welsh Assembly Government, Welsh in Schools 2007, ‘Table 4: Primary school pupils who speak Welsh at home’, wedi’i ail-argraffu yn Lewis, W.G. (2016) “Immersion Teaching in Wales: Methodologies and Challenges”. Ar gael yn: https://www.iwa.wales/wp-content/media/2016/03/creatbilingwalesfull-2.pdf t11] 

Er nad oedd cyfeiriad penodol at addysg yn Neddf yr Iaith Gymraeg 1993, rhoddwyd rôl i Fwrdd yr Iaith yn 1994 mewn dogfen “Cyfrifoldebau dros Addysg Gymraeg” oedd yn gofyn i Awdurdodau Lleol gynnwys “pob agwedd ar ddarpariaeth addysg Gymraeg o dan eu rheolaeth” yn eu Cynlluniau Iaith.[footnoteRef:19] Yn 1996, cyhoeddodd Bwrdd yr Iaith ddogfen i osod allan i’r Awdurdodau Lleol pa elfennau y dylid ystyried wrth lunio Cynllun Addysg Gymraeg, a ystyrir fel is-adran i’w Cynlluniau Iaith. Bu gofyn i bob Awdurdod gytuno Cynllun Addysg Gymraeg gyda’r Bwrdd o 1997.[footnoteRef:20] [19:  Prys-Jones, M.(2003) ‘Gwaith Bwrdd yr Iaith ym maes addysg Gymraeg.’ yn Roberts, G. a Williams, C. (gol.) Addysg Gymraeg, Addysg Gymreig. Argraffwyr Cambria. t119]  [20:  Prys-Jones, M.(2003) ‘Gwaith Bwrdd yr Iaith ym maes addysg Gymraeg.’ yn Roberts, G. a Williams, C. (gol.) Addysg Gymraeg, Addysg Gymreig. Argraffwyr Cambria. t120] 

Gyda diddymu Bwrdd yr Iaith yn 2011, fe wnaeth Deddf Safonau a Threfniadau Ysgolion (Cymru) 2013 hi’n ofynnol ar bob Awdurdod Leol i baratoi Cynllun Strategol y Gymraeg mewn Addysg.[footnoteRef:21] Roedd gofyn bellach i Awdudodau Lleol gynnwys yn y CSGA yma wybodaeth am sut y byddant yn cynllunio gwelliannau at addysg Gymraeg, sut byddai’r gwelliannau yma yn cyfrannu at godi safonau yn y Gymraeg, pennu targedau am addysg Gymraeg ac adrodd arnynt. Gweinidogion Cymru byddai’n eu cymeradwyo. [21:  Deddf Safonau a Threfniadau Ysgolion (Cymru) 2013 Adran 84. Llywodraeth Cymru.] 

Mae’r cyd-destun polisi ym maes addysg Gymraeg ers 2015 wedi bod yn fyrlymus: nododd Deddf Llesiant Cenedlaethau’r Dyfodol (Cymru) 2015 bod dyletswydd ar gyrff cyhoeddus gyflawni saith nod llesiant, gan gynnwys 'Cymru â diwylliant bywiog lle mae'r Gymraeg yn ffynnu'. Cyhoeddwyd strategaeth Cymraeg 2050: Miliwn o Siaradwyr yn 2017, gan osod targed uchelgeisiol ar gyfer tyfu addysg Gymraeg. Yn sgîl yr Adroddiad Donaldson (Dyfodol Llwyddiannus) yn 2015, lluniwyd Cwricwlwm i Gymru (sydd wedi oedi rhywfaint oherwydd y pandemig Covid 19), gan nodi’r Gymraeg fel elfen mandadol, a Dimensiwn Cymreig yn amlwg ar draws y Meysydd Dysgu a Phrofiad.
Mae cynllun gweithredu Cenhadaeth ein Cenedl: Safonau a dyheadau uchel i bawb yn gosod allan y ffordd mae Llywodraeth Cymru yn bwriadu cyflawni eu targedau addysg tuag at y Miliwn o Siaradwyr Cymraeg erbyn 2050. Mae Amcan 6 yn datgan “Mae’r Gymraeg yn perthyn i ni i gyd, gan roi’r cyfle i bob dysgwr gael mynediad cyfartal i’r iaith a’r cyfle i wireddu ei botensial.”[footnoteRef:22] [22:  Llywodraeth Cymru (2023). Cenhadaeth ein Cenedl: Safonau a dyheadau uchel i bawb. Caerdydd. t16. Ar gael yn: https://www.llyw.cymru/cenhadaeth-ein-cenedl (Cyrchwyd 18/1/24)] 

Mae’n gynnar eto ym mywyd polisi 2050 i ddadansoddi effaith ar niferoedd y siaradwyr Cymraeg, ac mae’n ymddangos bod pandemig Covid 19 wedi cael effaith ar hyder rhieni mewn addysg Gymraeg, gyda rhai Awdurdodau yn nodi lleihad yn y nifer o ddisgyblion yn cychwyn ar addysg Gymraeg yn 2021. Mae niferoedd y siaradwyr yn gyffredinol – yn y Cyfrifiad diweddaraf o leiaf (17.8%) - yn parhau i awgrymu nad yw’r system addysg yn cynhyrchu siaradwyr rhugl ar y cyfradd sydd angen er mwyn cyrraedd nod y Miliwn o Siaradwyr. 
Datblygiad Polisi Addysg yng Ngwlad y Basg
Mae ‘Gwlad y Basg’ yn cyfeirio at dair ardal penodol, sef y BAC (Basque Autonomous Community) a NAC (Nafarroa Autonomous Community) yn Sbaen, ac ardal Iparralde yn Ffrainc. Mae cyd-destun ieithyddol pob un o’r ardaloedd hyn yn wahanol. Nid yw Iparralde wedi’i gydnabod fel ardal wleidyddol ar wahan, nac ychwaith ydy gwladwriaeth Ffrainc yn cydnabod yr iaith Basgeg fel iaith swyddogol yn yr ardal honno, felly nid oes modd gweithredu polisīau ieithyddol penodol yn yr ardal yma. Yn y NAC, mae polisïau gwahanol ar waith yn y tri tiriogaeth sy’n bodoli o fewn NAC. Cydnabyddir Euskara mewn un tiriogaeth yn unig yn NAC, ac mae polisi ieithyddol sydd yn led-gefnogol i’r iaith hefyd yn yr ardal o gwmpas Iruñea/Pamplona.[footnoteRef:23] [23:  Azurmendi, M.-J., Bachoc, E. a Zableta, F. (2001) ‘Reversing language Shifft: The Case of Basque’; yn Fishman, J.A. (gol.) Can Threatened Languages be Saved? Chapter 10. Multilingual Matters. Cleveden. tt235-236.] 

Yn y BAC yn unig y gweithredir polisi ieithyddol cyson, yn dilyn Deddf yr Iaith Basgeg yn 1986. Yna fe osodir un polisi ieithyddol ar gyfer y tri chymuned o fewn yr ardal, gyda chynllun i adfer a normaleiddio’r iaith. Sylfaen y polisi hwn oedd statws swyddogol i’r iaith ochr yn ochr â Sbaeneg.[footnoteRef:24] Am y rheswm yma, mi fyddaf yn trafod ardal y BAC yn y traethawd yma. [24:  Ibid] 

Yn ystod cyfnod yr unben Franco (1939-1975), unffurfiaeth oedd y nod: “All Catalan and Basque signs of autonomy were subjected to crude and brutal aggression.”[footnoteRef:25] Ar ben hyn, yn y cyfnod yn dilyn 1950, gwelwyd mewnfudo sylweddol i ardaloedd diwydiannol Gwlad y Basg o rannau arall o Sbaen. Roedd hefyd yn gyfnod dyfodiad Cyfryngau torfol: roedd y rhain wrth reswm yn uniaith Sbaeneg yng nghyd-destun yr unbeniaeth.[footnoteRef:26] Arweiniodd y cyd-destun yma at leihad yn niferoedd oedd yn defnyddio’r iaith Basgeg. Yn 1970, 36% o boblogaeth Gwlad y Basg oedd yn medru’r iaith.[footnoteRef:27] [25:  Artigal, J.M.(1993) ‘Catalan and Basque Immersion Programmes’. yn Baetens Beardsmore, H. (gol.) European Models of Bilinual Education. Multilingual Matters. Cleveden. t31. ]  [26:  Ibid ]  [27:  Erramun, B. Basque Sociolinguistics. Euskal Kultur Erakundea. Ar gael yn https://www.eke.eus/en/kultura/euskara-the-basque-language/basque-sociolinguistics (Cyrchwyd 18/1/24)] 

Yn yr 1960au, fe agorwyd ysgolion o math newydd yng Ngwlad y Basg: yr Ikastolak, yn cynnig addysg (i ddisgyblion iaith gyntaf ac ail iaith) drwy gyfrwng Basgeg. Roedd yr ysgolion yma wedi’u hagor gan grwpiau o rieni ac athrawon brwd dros ddysgu yn yr iaith Basgeg, ac yn bodoli y tu hwnt i’r system addysg cyhoeddus. Efallai oherwydd hyn, roedd yn nodweddiadol o Ikastola bod rhieni’n cymryd rhan weithredol yn addysg eu plant, ac fe ystyrir cymhelliant disgyblion fel elfen bwysig iawn.[footnoteRef:28] Roedd yr Ikastolak hefyd yn cynnig addysg arloesol – o bosib oherwydd y diffyg deunydd yn iaith yr addysgu, a’r ffaith o fod yn gweithredu o fewn cyd-destun newydd. Roedd yn fformiwla llwyddiannus, fel noda Jasone Cenoz: “they received widespread popular support and their number grew rapidly.” Yn dilyn marwolaeth Franco yn 1975, newidiodd sefyllfa’r iaith Basgeg: roedd gwrthwynebiad tuag at y regime wedi dod a phobl ynghyd, ac roeddynt yn barod i weithredu. “[This] established a solid political background from which it was possible […] to launch a widespread process aimed at the recovery of Catalan and Basque signs of identity.”[footnoteRef:29] [28:  Cenoz, J. (2009) Towards Multilingual Education Basque Educational Research from an International Perspective. Multilingual Matters. Clevedon. t76.]  [29:  Artigal, J.A.,(1993) ‘Catalan and Basque Immersion Programmes’. Yn Baetans Beardsmore, H. (gol.) European Models of Bilingual Education. Multilingual Matters 92. Clevedon. t32-33. ] 

Yn 1979 pasiwyd Statud Awtomiaeth y BAC, yn nodi’r Basgeg fel “the region’s ‘own’ language and granted co-official status with Spanish in the territory.”[footnoteRef:30] Dilynwyd y ddeddf hon yn fuan gan y Ddeddf Normaleiddio Ieithyddol yn 1982, wnaeth gosod fframwaith ar gyfer dysgu iaith a diwylliant Gwlad y Basg. Byddai’r Ikastolak yn parhau yn bwysig - y rhain byddai’r sail i addysg iaith Basgeg yn y sector cyhoeddus. “[they] provide[d] the indispensable foundations for the construction of high quality Catalan and Basque schools”.[footnoteRef:31] Yn wir, pan ofynnwyd i rwydwaith yr Ikastolak yn 1993 a oeddant am ymuno â’r sector cyhoeddus, fe benderfynodd dros hanner yr Ikastolak barhau yn breifat.[footnoteRef:32]  [30:  Ibid t 33.]  [31:  ibid]  [32:  Cenoz, J. (2009) Towards Multilingual Education Basque Educational Research from an International Perspective. Multilingual Matters. Cleveden. t77.] 

Mae rhywdwaith Ikastolen Elkartea yn cydlynu gwaith yr ysgolion preifat yma (ac yn draws-ffiniol, yn ystyried addysg Basgeg ar draws BAC, NAC ac Iperralde), gan ddatblygu prosiectau ar y cyd, rhannu adnoddau dysgu a chydweithio ar hyfforddiant i athrawon. Mae’r rhwydwaith yma hefyd yn weithredol iawn yn codi arian ac ymwybyddiaeth drwy ddigwyddiadau cyhoeddus megis gŵyliau. Gallwn weld y nodwedd o rieni yn ymwneud ag addysg eu plant yma: mae’r cysyniad o fod â chariad at ddiwylliant a iaith Basgeg wrth wraidd i’r system addysgol.[footnoteRef:33] Mae hyn wedi amlygu yn y sloganau ar gyfer y gwyliau ieithyddol, er enghraifft “The [slogan] from Bizkaia ‘amore bi eta’ (two loves) refers to the two loves parents who send their children to ‘ikastolak’ have, the love for their children and their love for the Basque language.”[footnoteRef:34] Er, nodir yn yr un erthygl nad yw ymroddiad rhieni bellach yr un mor gryf ac yr oedd yn y cychwyn – i’w ddisgwyl, efallai, wrth i fynediad at addysg yn yr iaith ddod yn rywbeth i’w gymryd yn ganiataol yn hytrach na’i ymladd drosto. [33:  Ibid.]  [34:  Ibid t78.] 

Sefydlwyd modelau cyhoeddus o addysg Basgeg yn 1983. Ar yr adeg yma, roedd tua 12% y boblogaeth ysgol yng Ngwad y Basg mewn Ikastola, yn astudio drwy gyfrwng Basgeg. Sefydlwyd tri model ieithyddol o fewn y system addysg:
Model A: Cyfrwng Sbaeneg gyda gwersi Basgeg fel pwnc
Model B: Y ddwy iaith yn cael eu defnyddio fel cyfrwng addysgu
Model D: Cyfwng Basgeg gyda gwersi Sbaeneg fel pwnc.
Roedd addysg Model X, sef addysg cyfrwng Sbaeneg heb wersi Basgeg fel pwnc. Fe welwch o’r tabl isod bod y niferoedd mewn addysg cyfrwng Basgeg (D) ac addysg drwy gyfrwng y ddwy iaith (B) wedi cynyddu yn raddol ers cyflwyno’r modelau, a prin iawn bellach yw’r disgyblion sydd yn dilyn trywydd addysg Model X. 

Dylid nodi wrth ystyried y tabl yma bod niferoedd genedigaethau Gwlad y Basg wedi cwympo’n sylweddol yn ystod y cyfnod dan sylw, o 19.1 ym mhob mil o bobl i 9.2 yn 2006[footnoteRef:35] Ond wrth edrych ar yr un wybodaeth gyda niferoedd absoliwt,[footnoteRef:36] mae twf Model D yn glir ac wir, yn syfrdanol:  [35:  Cenoz, J. (2009) Towards Multilingual Education Basque Educational Research from an International Perspective. Multilingual Matters. Cleveden. t82.]  [36:  Tabl sy’n dangos niferoedd disgyblion ym mhob model addysg; Llywodraeth Gwlad y Basg; wedi’i gynnwys yn Gardener, N. ‘The Basque Experience’ yn Creating a Bilingual Wales. IWA. t45. Ar gael yn CreatBilingWalesFull (iwa.wales) (Cyrchwyd 18/1/24)] 

[image: ]
Nid yw’r darlun mor glir ar lawr gwlad – mae’r lefelau o Basgeg a ddefnyddir ym Model B yn amrywio rhwng ysgolion, rhai yn dysgu nifer o bynciau drwy gyfrwng yr iaith, eraill yn addysgu rhai pynciau yn unig. Mae hyn yn adlewyrchu’r sefyllfa yng Nghymru, ble nad yw hi wastad yn glir o ystyried Category Iaith yr ysgol yn unig beth fydd yr arlwy ar gyfer disgylion. Mae hefyd modd i ysgolion gynnig mwy nac un model o fewn yr un sefydliad, yn debyg i ysgolion dwy ffrwd yng Nghymru. 
Yn wahanol iawn i’r sefyllfa sydd yn Nghymru, mae’r system addysgol yn BAC wedi’i drefnu’n ganolog; hynny yw, un awdurdod addysg sydd. Cymharer hyn â Chymru, lle mae pob Cyngor Sir hefyd yn Awdurdod Addysg. Mae’r pŵer canolog yma’n galluogi’r Llywodraeth i benderfynu, yn ôl y galw gan rieni, pa fodel o addysg fydd yn cael ei ddarparu.[footnoteRef:37] Mae hyn yn galluogi’r system i weithredu mewn modd hyblyg, yn enwedig o gymharu â’r broses yng Nghymru o newid cyfrwng iaith sefydliad addysg cyhoeddus drwy ymgynghoriad ffurfiol a phroses statudol. [37:  Gardener, N. ‘The Basque Experience’. yn Creating a Bilingual Wales. IWA. t45] 

Mae’r datblygiad yn addysg cyfrwng Basgeg wedi bod yn gyflym – i rai, yn anochel, yn rhy gyflym. Un o’r prif gwynion am y system o fodelau iaith yw bod ysgolion Model D yn rhoi pwyslais ar addysgu Basgeg ar draul pynciau eraill. Mae eraill yn nodi bod y system o fodelau, yn enwedig mewn cyd-destun o gynnydd yn y lefelau o fewnfudo o wledydd eraill, yn arwain at diffyg integreiddio, gyda phlant i fewnfudwyr yn fwy tueddol o fynychu ysgolion cyhoeddus Model A. Nid yw defydd yr iaith Basgeg yn yr ysgol wedi achosi adfywiad cyffelyb yn gymunedol, ac mae’r BAC wedi peilota sawl rhaglen arloesol i geisio mynd i’r afael â’r problemau yma, yn cynnwys ‘Dialogic Literary Gatherings’[footnoteRef:38] a ‘Grwpiau Rhyngweithiol’.[footnoteRef:39] [38:  Santiago-Garabieta, M. et al (2021). Inclusion of L2 (Basque) in Dialogic Literary Gatherings in a linguistically diverse context. Language Teaching Research.]  [39:  Santiago-Garabieta, M. et al (2023). Inclusivity, friendship and language learning: boosting collaboration in interactve groups. Educational Research 65:2; tt189-203.] 

Addysg i Athrawon 
Atgyfnerthodd y ddogfen Iaith Pawb gefnogaeth y Cynulliad at TWF[footnoteRef:40] - rhaglen a gychwynnwyd yn 2001 gan Fwrdd yr Iaith er mwyn annog trosgwyddo iaith o fewn y teulu - a phwysigrwydd ehangu ar ddarpariaeth cyn-ysgol. Fe nododd Iaith Pawb yr ama chynllun peilot y cwrs sabothol ar gyfer athrawon, ynghyd a sicrhrau cymhwysedd darpar-athrawon i addysgu yn yr iaith.[footnoteRef:41] Roedd sgôp y ddogfen yma yn adlewyrchu bwriad y Cynulliad i fynd i’r afael ag addysg Gymraeg yn holistaidd, gan ystyried cefnogi addysg Gymraeg o’r crud hyd at addysg uwch a phellach, yn cynnwys hyfforddi’r bobl fyddai’n addysgu’r genhedlaeth nesaf.  [40:  Woodcock, E. (2011) The Twf project: promoting bilingualism for public health in Wales. Community Practitioner (Vol. 84, Issue 10) Ten Alps Publishing. Ar gael yn: https://go.gale.com/ps/i.do?p=HRCA&u=googlescholar&id=GALE|A268962084&v=2.1&it=r&sid=googleScholar&asid=aecd33b1 (Cyrchwyd 18/1/24)]  [41:  Llywodraeth Cynulliad Cymru. Iaith Pawb (2003)] 

Mae diffyg athrawon sydd â sgiliau iaith Gymraeg yn her i’n system addysg, yn enwedig wrth ystyried gosod targedau i gynyddu’r niferoedd sydd mewn addysg Gymraeg. Nodwyd hyn yn Iaith Pawb:
“Plainly, it is crucial that there are sufficient teachers available to teach through the medium of Welsh, at all levels. […] Again, it is unlikely that any progressive growth in bilingual provision can be asked for from the existing population pool that is fluent in both languages”[footnoteRef:42] [42:  Llywodraeth Cynulliad Cymru. Iaith Pawb (2003) t46] 

Dechreuodd peilot y Cynllun Sabothol i athrawon yn 2005.[footnoteRef:43] Bwriad y rhaglen oedd “[c]ynyddu cyflenwad yr ymarferwyr a fyddai’n gallu addysgu a hyfforddi trwy gyfrwng y Gymraeg mewn ystod o bynciau cyn- ac ôl-16.”[footnoteRef:44]. Anelwyd y rhaglen cynnar yma at ymarferwyr oedd yn weddol rugl eu Cymraeg oedd am loywi a magu hyder er mwyn eu galluogi i addysgu drwy’r Gymraeg.[footnoteRef:45] Yn y gwerthusiad a wnaed o’r raglen yn 2008-9, nodwyd bod athrawon y sector cynradd oedd wedi manteisio ar y cyfle yn y niferoedd mwyaf, gyda 50% o gyfranogwyr o'r sectorau cynradd. [footnoteRef:46] Nododd Estyn yn eu hadroddiad ar Ddarpariaeth Gymraeg a Dwy-ieithog yn 2008 bod y cynllun wedi dechrau cael effaith ar y nifer o ymarferwyr yn medru dysgu drwy’r iaith, “[F]odd bynnag, mae niferoedd y darlithwyr addysg bellach sy’n manteisio ar y cynllun yn llawer is na’r hyn a ragwelwyd adeg cyflwyno’r cynllun”.[footnoteRef:47]  [43:  Harries, S. a Lewis, S. (2021) Gwerthusiad o’r Cynllun Sabothol Iaith Gymraeg ar gyfer ymarferwyr addysg, Caerdydd: Llywodraeth Cymru, rhif adroddiad GSR 15/2021. Ar gael yn: Gwerthusiad o’r Cynllun Sabothol Iaith Gymraeg ar gyfer ymarferwyr addysg | LLYW.CYMRU t5 (Cyrchwyd 18/1/24)]  [44:  Ibid t4-5]  [45:  Llywodraeth Cynulliad Cymru (2010) Adran Addysg, Dysgu Gydol Oes a Sgiliau. Gwerthusiad o’r Rhaglen Hyfforddi Genedlaethol Estynedig Beilot i Ymarferwyr. Eitem ymchwil 052/2010. Ar gael yn: Dateb, in association with Old Bell 3, has been commissioned by ELWa to undertake a formative evaluation of The E-Learning Sup (llyw.cymru) t10. (Cyrchwyd 18/1/24)]  [46:  Llywodraeth Cynulliad Cymru (2010) Adran Addysg, Dysgu Gydol Oes a Sgiliau. Gwerthusiad o’r Rhaglen Hyfforddi Genedlaethol Estynedig Beilot i Ymarferwyr. Eitem ymchwil 052/2010.t 13]  [47:  Estyn (2008) Darpariaeth Gymraeg a dwy-ieithog ar gyfer dysgwyr 14-18 oed. Ar gael yn: Advice on School Partnerships (gov.wales) t9 (Cyrchwyd 18/1/24)] 

Roedd y rhaglenni cynnar yma wedi’u trefnu ar gyfer grwpiau o allu cymysg, gyda chanolfannau yng Nghaerdydd a Bangor yn unig (gan gyflwyno opsiwn dysgu o bell yn 2007). Bu galw am fwy o ddarpariaeth yn y Gorllewin yn benodol. Nid oedd dilyniant clir i’r cyrsiau cychwynnol yma, nac ychwaith disgwyliad i adrodd ar sut maent wedi gwneud defnydd o’u sgiliau iaith newydd yma wedi dychwelyd i’r ystafell ddosbarth.[footnoteRef:48] Rhwng 2005 a 2010, fe gymeroedd 240 o ymarferwyr ran yn y cyrsiau Sabothol.  [48: Llywodraeth Cynulliad Cymru (2010) Adran Addysg, Dysgu Gydol Oes a Sgiliau. Gwerthusiad o’r Rhaglen Hyfforddi Genedlaethol Estynedig Beilot i Ymarferwyr. Eitem ymchwil 052/2010.] 

Ond nid oedd hynny’n ddigonol i ddiwallu’r angen. Yn 2011, cyflwynwyd Mesur y Gymraeg (Cymru), yn cadarnhau statws swyddogol y Gymraeg yng Nghymru, diddymu Bwrdd yr Iaith a sefydlu Comisynydd y Gymraeg. Yn sgîl gosod Safonau Iaith ar rai cyrff cyhoeddus, roedd galw cynyddol am sgiliau iaith Gymraeg ar draws y gweithlu, nid yn unig yn y gweithlu addysg. 
Rhwng 2013 – 2019, fe gymerodd 1,299 o ymarferwyr ran yn y cyrsiau Sabothol, oedd erbyn hyn wedi trefnu i lefelau Mynediad, Sylfaen, Canolradd ac Uwch a Chymraeg mewn Blwyddyn, ar gyfer athrawon a chynorthwywyr dosbarth.[footnoteRef:49] Cynyddwyd y gyllideb ar gael ar gyfer y Cynllun, o £1.981m yn 2014/14 at £3.380m yn 2018/19.[footnoteRef:50] [49:  Harries, S. a Lewis, S. (2021) Gwerthusiad o’r Cynllun Sabothol Iaith Gymraeg ar gyfer ymarferwyr addysg, Caerdydd: Llywodraeth Cymru, rhif adroddiad GSR 15/2021 https://llyw.cymru/gwerthusiad-or-cynllun-sabothol-iaith-gymraeg-ar-gyfer-ymarferwyr-addysg   t5 (Cyrchwyd 18/1/24)]  [50:  Ibid p22 ] 

Agorodd y newid yma mewn strwythur y Cynllun Sabothol i ymarferwyr lefel Mynediad. Yn amlwg, mae’r ymarferwyr yma yn dod o’r sector cyfrwng Saesneg, felly nad yw’r niferoedd sydd yn mynychu’r cyrsiau (ar wahan i’r lefel Uwch) o reidrwydd yn ychwanegu at y niferoedd sydd yn medru dysgu drwy gyfrwng y Gymraeg. Yn hytrach, mae’r cwrs yn uwch-sgilio ymarferwyr yn y sector cyfrwng Saesneg. Mae hyn yn bwysig wrth ystyried nad oes gwasanaeth Athrawon Bro cynhwysfawr yn weithredol yn y rhan fwyaf o Awdurdodau Lleol bellach: mae disgwyl i athrawon cynradd ddarparu gwersi Cymraeg yn y sector cyfrwng Saesneg.
Yn 2018, cyhoeddwyd Safonau Proffesiynol ar gyfer Addysgu ac Arweinyddiaeth, gan nodi Iaith a Diwyllant Cymru fel un o’r Gwerthoedd ac Ymagweddau Cyffredin a gosod dyletswydd ar athrawon yng Nghymru: “Mae’r athro yn pwysleisio’n gyson ei bod yn hollbwysig hyrwyddo iaith a diwylliant Cymru.”[footnoteRef:51] Mae disgwyliad bellach bod pob athro yng Nghymru yn athro’r Gymraeg, gyda chyfrifoldeb i hyrwyddo iaith a diwylliant y wlad. Ers sefydlu’r Canolfan Dysgu Cymraeg yn 2013, maent wedi cynnig cyrsiau blasu am ddim yn benodol ar gyfer y gweithlu addysg. Cyhoeddwyd yn 2022 y byddai cyrsiau’r Ganolfan am ddim i’r gweithlu addysg. [51:  Llywodraeth Cymru (2019) Safonau Proffesiynol ar gyfer Addysgu ac Arweinyddiaeth. Ar gael yn: safonau-proffesiynol-ar-gyfer-addysgu-ac-arweinyddiaeth-pdf-rhyngweithiol-ar-gyfer-cyfrifiaduron-personol.pdf (gov.wales) (Cyrchwyd 18/1/24)] 

Mae arolwg SWAC ar gyfer 2022/23 yn awgrymu bod 31% o weithlu addysg Cymru yn adrodd sgiliau Uwch neu Rhugl yn y Gymraeg, o gymharu â 30.5% yn 2019/20.[footnoteRef:52] Mae lleihad wedi bod yn y nifer sy’n nodi dim sgiliau yn y Gymraeg, a chynnydd ar lefel Mynediad. Gall hyn awgrymu nad yw’r cynllun Sabothol yn mynd i’r afael bellach o uwch-sgilio athrawon i ddysgu drwy gyfrwng y Gymraeg, ond yn codi gwybyddiaeth cyffredinol y gweithlu.  [52:  Llywodraeth Cymru. StatsWales: Schools Workforce Annual Census Llywodraeth. Ar gael yn https://statswales.gov.wales/Catalogue/Education-and-Skills/Schools-and-Teachers/teachers-and-support-staff/school-workforce-annual-census/welsh-language/welshability-by-localauthority (Cyrchwyd 18/1/24)] 

Pan basiwyd Deddf Normaleiddio’r Iaith Basgeg yn 1982, roedd y niferoedd o athrawon mewn ysgolion cyhoeddus oedd yn medru’r iaith yn isel – rhyw 20%.[footnoteRef:53] Mae’r Llywodraeth wedi medru codi’r ffigwr yma’n sylweddol (80% yn 2009) drwy raglen gynhwysfawr o addysg athrawon. Dros gyfnod o 25 mlynedd, mae 23,000 o lefydd wedi’u cynnig i athrawon dysgu Basgeg yn llawn amser.[footnoteRef:54] Roedd athrawon newydd erbyn y mileniwm yn dueddol o fod yn weddol rhugl yn yr iaith, diolch i’r gyfundrefn addysg, ond rhaid cofio bod y niferoedd geni isel yn meddwl bod llai yn mynd at y proffesiwn. Trefnir cyrsiau sabothol i athrawon o hyd at dair blynedd, gydag athrawon yn derbyn tâl llawn am y cyfnod. Ar ddechrau’r fenter hon, roedd disgwyl i athrawon fod â pheth gallu yn yr iaith eisioes, ond yn ddiweddarach fe gynigwyd cyrsiau addas i rai oedd yn dechrau o lefel hyfedredd îs.  [53:  Cenoz, J. (2009). Towards Multilingual Education Basque Educational Research from an International Perspective; Multilingual Matters. t83.]  [54:  Ibid.] 

Mae’r cynnig Sabothol hwn ar raddfa dipyn yn fwy na’r hyn sydd yn bodoli yng Nghymru. Roedd y cwymp yn y cyfradd geni yn yr 80au a 90au o bosib wedi cynnig cyfle i’r Llywodraeth allu rhyddhau staff o’u hysgolion heb yr angen am gyflenwi, sydd yn elfen ddrud iawn mewn unrhyw gynllun o’r fath. Yn wahanol i’r Cynllun Sabothol yng Nghymru, disgwylir i’r rhai sydd wedi dilyn y cwrs gymryd prawf hyfedredd ar ddiwedd y cyfnod, i warantu eu gallu i ddysgu drwy gyfrwng y Basgeg. 
Cynigir hefyd cyrsiau gloywi i sicrhau hyder a gallu athrawon sydd yn medru’r iaith yn barod. Diolch i’r rhaglen gynhwsfawr hon, mae’r rhan fwyaf o athrawon yn y system gyhoeddus yn BAC bellach yn rhugl yn Basgeg (tua 85%)[footnoteRef:55] Mae’r rhaglen yma wedi arwain at sefyllfa ble mae nifer o ddisgyblion sydd wedi bod yn astudio drwy’r Basgeg ers dechrau yn yr ysgol, ac felly yn siaradwyr a ystyrir yn rhugl, yn derbyn eu haddysg cyfrwng Basgeg yn aml gan ymarferwyr sydd wedi dysgu’r iaith fel oedolion. Daw hyn a’i heriau – a’i fuddion - ei hunan (Cenoz, J. 2009)[footnoteRef:56] [55:  School Activity Statistics. Eustat. Ar gael yn: https://en.eustat.eus/estadisticas/tema_68/opt_1/tipo_1/ti_school-activity-statistics/temas.html (Cyrchwyd 18/1/24)]  [56:  Cenoz, J. (2009) ‘Learning through the Minority Language: Linguistic and Academic Outcomes’. Pennod 4 yn Towards Multilingual Education Basque Educational Research from an International Perspective; Multilingual Matters. O dudalen 100.] 

Annog defnydd iaith disgyblion
Yn dilyn arolwg i ddefnydd iaith disgyblion Gwynedd yn 2009, adroddwyd bod “angen gosod y Gymraeg a dwyieithrwydd mewn cyd-destun blaengar a chyfoes”[footnoteRef:57] ond bod newid agweddau yn mynd i bod yn ddibynnol ar sawl ffactor. Sefydlwyd pwyllgor i edrych ar y mater, gyda Siarter Iaith Gymraeg Ysgolion Cynradd Gwynedd yn lansio yn 2011 gyda’r bwriad o fynd i’r afael ag argymhelliad yr adroddiad o “osod disgwyliad ar holl ysgolion cynradd y sir i fod yn rhagweithiol yn annog a hyrwyddo defnydd cymdeithasol o’r Gymraeg.”[footnoteRef:58] Cyflogwyd swyddog i ddatblygu’r system o gasglu data ar ddefnydd iaith, sef y ‘gwe iaith’, a ddefnyddir gan ysgolion fel sail i’w gweithgareddau. Dros y blynyddoedd canlynol, datblygodd y cynllun ar draws holl ysgolion Gwynedd ac wedyn ar draws rhanbarth Gogledd Cymru. Yn 2015, cyhoeddodd y Llywodraeth eu bwriad i ymestyn y strategaeth i holl ysgolion cynradd cyfrwng Cymraeg a dwyieithog Cymru. Cyhoeddwyd ‘Fframwaith Siarter Iaith: Canllaw cychwynnol i ysgolion’ yn 2019. Prif nod y rhaglen yw annog defnydd y Gymraeg ymysg disgyblion. Gwneir hyn drwy ffurfio Criw Cymraeg o ddisgyblion i drafod defnydd y Gymraeg yn eu hysgolion ar sail data a gasglir yn flynyddol, gosod amcanion penodol er mwyn gwella defnydd yr iaith, a gweithredu arnynt. Mae ysgolion yn cael eu hasesu ar gyfer gwobrau Efydd, Arian ac Aur yn ôl eu cynnydd yn erbyn y rhaglen. [57:  Roberts, D.B. a Thomas, E. (2010) ‘Adroddiad Arolwg Defnydd Cymdeithasol o’r Gymraeg’. Dyfynnwyd yn: Comisiynydd y Gymraeg. Sefyllfa’r Iaith Gymraeg 2012–2015: Adroddiad 5-mlynedd. t149]  [58:  ibid] 

Datblygwyd cynllun cyffelyb ar gyfer ysgolion cyfrwng Saesneg gan ERW, Cymraeg Campus, a weithredwyd yn genedlaethol o 2019[footnoteRef:59] ac fe weithredwyd cynllun Siarter Iaith uwchradd mewn rhai ardaloedd, ond nid oedd fframweithiau cenedlaethol uwchradd. (Roedd cynllun PCAI wedi sefydlu gan Bwrdd yr Iaith yn 2007 ag amcanion tebyg ar gyfer y sector uwchradd, a chynllun Cymraeg Bob Dydd wedi’i chynnal gan yr Urdd). Ym mis Medi 2023, cyhoeddwyd Fframwaith Cenedlathol ar gyfer Siarter Iaith, sydd yn cwmpasu cynlluniau ar gyfer disgyblion cynradd ac uwchradd mewn ysgolion cyfrwng Cymraeg a Saesneg.[footnoteRef:60] Mae pob ysgol sy’n gweithredu’r Siarter yn enwi athro fel ‘Cydlynydd’, ond nid oes system swyddogol o ad-dalu’r gwaith yma. [59: Duggan, B., Lewis, S. a Glyn, E. (2020). Gwerthusiad o’r Siarter Iaith a rhaglenni cysylltiedig. Caerdydd: Llywodraeth Cymru, rhif adroddiad GSR 43/2020. Ar gael yn: https://llyw.cymru/gwerthusiad-or-siarter-iaith (Cyrchwyd 18/1/24)]  [60:  Llywodraeth Cymru (2023) Siarter Iaith: Fframwaith Cenedlaethol. Ar gael yn https://hwb.gov.wales/siarter#fframwaith-a-chanllawiau-pellach (Cyrchwyd 18/1/24)] 

Mor gynnar a 1984 cydnabyddwyd y byddai angen gweithgareddau y tu hwnt i’r ystafell ddosbarth i hyrwyddo defnydd yr iaith Basgeg a chynyddu gwybodaeth am y diwylliant yn sgîl cyfnod hir o atal hyn yn ystod cyfnod Franco. Creuwyd uned NOLEGA yn adran addysg Gwlad y Basg i ddatblygu gweithgareddau o’r fath.[footnoteRef:61] Er bod cynnig yr adran yn fach ar y cychwyn, erbyn 2001 roeddynt yn cynnig rhaglen lawn o weithgareddau lenyddol, cerddorol ac allgyrsiol, gwobrau am waith disgyblion, hyfforddiant i athrawon yn y maes ac yn y blaen. Rhaid ystyried ein bod yn ffodus iawn yng Nghymru fod mudiad Urdd Gobaith Cymru wedi cynnig gweithgareddau o’r math yma yng Nghymru ers 20au’r ganrif ddiwethaf.  [61:  Aldekoa, J. & Gardner, N. (2002) TURNING KNOWLEDGE OF BASQUE INTO USE: NORMALISATION PLANS FOR SCHOOLS. International Journal of Bilingual Education and Bilingualism, vol. 5, issue 6. Ar gael yn: Microsoft Word - ULIBARRI-English.doc (euskadi.eus) tt339-359 (Cyrchwyd 18/1/24)] 

Erbyn diwedd y 90au, gwelwyd bo angen system mwy cynhwysfawr i annog defnydd Basgeg y tu hwnt i’r ystafell ddosbarth. Dechreuodd rhaglen Ulibarri yn 1996. Yn debyg i raglen y Siarter Iaith, bwriad y rhaglen yw gweithredu ar sail data i annog defnydd yr iaith y tu allan i’r ystafell ddosbarth. Mae ysgolion yn cychwyn ar y rhaglen Ulibarri yn wirfoddol ac mae arian ar gael er mwyn rhyddhau athro sydd yn gyfrifol am y rhaglen o fewn ysgolion, sydd yn sicrhau bod amser gan yr aelod o staff i weithredu. Mae pob ysgol yn ffurfio pwyllgor llywio, sydd yn cynnwys o leiaf un aelod o uwch-dîm yr ysgol, ac weithiau rhieni a disgyblion – sy’n wahanol iawn i Griwiau Cymraeg y Siarter Iaith, sydd â phwyslais ar lais y disgybl. Bydd y pwyllgor yma yn casglu data dwys ar sefyllfa ieithyddol yr ysgol, yn cynnwys gwybodaeth ar bob elfen o fywyd ysgol, nid defnydd iaith yn unig, gan ddefnyddio meddalwedd Branka. Byddant wedyn yn defnyddio’r sail data yma i ddatblygu cynllun 5 mlynedd, y Cynllun Normaleiddio Iaith, a chynllun gweithredu blynyddol. Yn hytrach na ffocws ar ddefnydd iaith disgyblion yn unig, fel sydd yn wir o gynllun y Siarter Iaith yng Nghymru, mae’r cynlluniau yma’n targedu defnydd iaith athrawon mewn sefyllfaoedd amrywiol, penderfynu polisi ieithyddol yr ysgol, ystyried grwpio o fewn dosbarthiadau, ac ati. Mae sgôp y cynlluniau yma felly yn eang iawn.
Mae Jasone Aldekoa o’r farn bod y cynllun wedi cael effaith bositif: “With the reference of a period of five or ten years, Aldekoa has detected a significant positive influence in the oral and written use of Basque.”[footnoteRef:62] Er hyn, mae hefyd yn pwysleisio bod angen ystyried gwerth hir-dymor y prosiect: efallai na welwn gwir effaith y fath yma o brosiect am flynyddoedd lawer. [62:  Elhwyar Foundation (2012). ‘Improvement in Basque in schools, viewed from close quarters’; yn adrodd ar waith Aldekoa, J. The normalisation of Basque in Education (2000-2010): the Ulibarri programme. Theoretical guidance, methodology and explanatory factors. Ar gael yn: Improvement in Basque in schools, viewed from close quarters (europa.eu) (Cyrchwyd 18/1/24)] 

Casgliad
Mae yna elfennau tebyg iawn rhwng systemau addysg Gwlad y Basg â Chymru – modelau addysg sydd ddim yn annhebyg, er eu bod wedi datblygu mewn modd gwahanol, pryderon cyffredin am addysg iaith i athrawon, ac ymwybyddiaeth datblygol o’r angen i greu darpariaeth ychwanegol i sicrhau bod siaradwyr iaith yn troi yn ddefnyddwyr iaith. 
Rydym wedi gweld bod cyd-destun gwleidyddol dra gwahanol yng Ngwlad y Basg a Chymru. Mae strwythurau addysgol Cymru wedi’u datblygu yn raddol iawn dros amser, gyda newidiadau cynyddrannol mewn statws cyfreithiol yr iaith yn gyrru newid ar lawr y dosbarth. Er bod yna rieni sydd wedi brwydro dros hawliau’u plant i dderbyn addysg Gymraeg, mae’n rhaid cyfaddef bod ymwybyddiaeth y mwyafrif o rieni am iaith a diwylliant Cymru, a buddion dwyieithrywdd, yn araf i ddal lan. Ar y llaw arall, roedd gan Wlad y Basg gyfle i ddylunio system yn defnyddio’r ddwy iaith o’r newydd yn dilyn marwolaeth Franco, gyda chyd-destun gwleidyddol o gefnogaeth i iaith a diwylliant Basgeg.
Mae addysg Model A yng Ngwlad y Basg, sef addysg cyfrwng Sbaeneg gyda gwersi pwnc Basgeg, bellach yn y lleiafrif[footnoteRef:63] - gyda rhieni yn gweld buddion derbyn o leiaf cyfran o addysg drwy gyfrwng Basgeg. Mae’r heriau gwahanol i’w gwynebu bellach yng Ngwlad y Basg, megis natur ieithyddol disgyblion sydd wedi’u haddysgu yn aml gan bobl sydd yn ddysgwyr eu hunain, yn hytrach na siaradwyr iaith gyntaf Basgeg – er bod eu lefel rhuglder yn uchel, dydy hynny ddim o rheidrwydd yn meddwl nad yw eu hiaith yn naturiol, neu’n gwbl-rydd o gystrwennau eu mamiaith. Mae datblygiad cyflym Model D hefyd wedi arwain at gwestiynau ynghylch cynhwysiad – pa mor hygyrch ydy addysg cyfrwng Basgeg, er enghraifft, i fewnfudwyr i Wlad y Basg. Yng Nghymru, mae mynediad at addysg Gymraeg yn parhau i fod yn anghyson, yn aml oherwydd daearyddiaeth a natur wledig rhannau o Gymru. Mae strwythur canolog Gwlad y Basg yn galluogi’r system i weithredu’n fwy hyblyg er mwyn ateb galw am addysg Basgeg. [63:  School Activity Statistics. Eustat. Ar gael yn: https://en.eustat.eus/estadisticas/tema_68/opt_1/tipo_1/ti_school-activity-statistics/temas.html (Cyrchwyd 18/1/24)] 

Mae Llywodraeth Gwlad y Basg wedi rhoi pwyslais ar addysg athrawon a buddsoddi i sicrhau niferoedd yn medru dysgu drwy’r iaith, gan fanteisio hefyd ar raddfa geni isel yn y 90au er mwyn gwneud hyn. Mae polisïau cyffelyb yng Nghymru wedi’u lledaenu ar draws y gweithlu addysg, ac heddiw yn cael mwy o effaith mewn ysgolion cyfrwng Saesneg nac ar y sector cyfrwng Cymraeg. 
Mae disgyblion sydd yn derbyn addysg drochi cynnar drwy system addysg yn aml yn meddu ar sgiliau arbennig o dda yn yr iaith darged, ond dydy hyn ddim o reidrwydd yn trosglwyddo i fywyd y tu hwnt i’r ysgol. Yn rhy aml, nid oes ganddynt rwydwaith i’w galluogi i gymdeithasu yn yr iaith. Er mwyn sicrhau bod y rhai sydd wedi derbyn addysg mewn iaith leiafrifol yn parhau i’w defnyddio, a’i gwerthfawrogi hi yn eu bywydau ehangach, mae’r ddwy wlad wedi datbygu systemau i annog defnydd iaith ymysg disgyblion. Mae’r ddau system yma yn cydnabod pwysigrwydd cyd-destun diwylliannol i ddefnydd iaith ac yn annog ysgolion i roi strwythurau mewn lle i hwyluso hyn. Er bod cylch gorchwyl a threfniant y ddau system yn wahanol, mae pwysigrwydd sail data i weithredu yn elfen gyffredin.
Mae gan y ddwy wlad nod cyffredin: gwarchod ac adfer priodiaith. Mae’r cerbyd yn debyg yn y ddwy wlad hefyd, sef y system addysg. Os am barhau i arloesi yn y maes a sicrhau bod modd i argyhoeddi rhieni am addysg iaith leiafrifol, mae yna wersi i’w dysgu ac arfer dda i’w rannu.

